Američka vjerska tolerancija (18/10/01) - 2001-10-18
“Židovi mogu moliti uz muslimane, a muslimani uz kršćane, a da među njima nema mržnje.”
Osama bin Laden i njegovi teroristi nisu božji ljudi, već ljudi zla. No, to ih nije spriječilo u pokušajima da regrutiraju muslimane diljem svijeta za svoju kampanju mržnje prema Sjedinjenim Državama. Oni pokušavaju prikazati Sjedinjene Države kao bezbožničku zemlju, u kojoj nema tolerancije prema muslimanima. Ta tvrdnja ne može biti dalje od istine. Evo jednog primjera: sveučilište Georgetown u Washingtonu jedna je od najprestižnijih američkih institucija visokog obrazovanja. Mnogi njegovi diplomci postali su državnici u Sjedinjenim Državama i drugim zemljama. Georgetown je katoličko sveučilište, no njegovi studenti i profesori nisu svi katolici. Daleko od toga. Ovo sveučilište prima studente bez obzira na njihovu vjeroispovijest. Oko 350 studenata Georgetowna su muslimani. Oni imaju i svojeg dušebrižnika, imama Jahiju Hendija. Podrijetlom Palestinac, imam Hendi je danas američki državljanin. On kaže: “Ne samo da sam ponosan što sam Amerikanac, što imam američku putovnicu i mogu putovati diljem svijeta, već smatram da mogu biti tko jesam, musliman koji prakticira svoju vjeru, pogotovo u Americi.” Šest milijuna američkih muslimana može slobodno iskazivati svoju vjeru bez straha i bez uplitanja vlade. To, naravno, vrijedi i za ljude drugih vjeroispovijesti. Kako kaže imam Hendi, druge zemlje u Americi vide model društva u kojem “Židovi mogu moliti uz muslimane, a muslimani uz kršćane, a da među njima nema mržnje.” Usporedimo ovu situaciju s Afganistanom. Pod režimom talibana, ne smije se prakticirati niti jedna vjera osim ekstremističke verzije islama, točnije, iskrivljene verzije te vjere koju su muslimanski teolozi diljem svijeta odbacili. Talibanska vjerska netolerancija obuhvaća čak i one koji su prije više od tisuću godina u Afganistanu prakticirali jednu drugu vjeru. Ranije ove godine, talibani su uništili dva ogromna kipa bude u pokrajini Bamijan. Bio je to čin zaprepašćujućeg vjerskog i kulturnog skrnavljenja. Ti isti barbari sada štite odgovorne za uništenje Svjetskog trgovinskog centra u New Yorku, kada su ubijene tisuće nevinih ljudi iz osamdeset zemalja svijeta i raznih vjerskih pripadnosti, uključujući i muslimane. No, oni koji su počinili to terorističko djelo, rekao je imam Jahja Hendi, “neće nikada uništiti naše jedinstvo, našu vjeru i predanost jednoj jedinstvenoj američkoj obitelji.”